钦定古今图书集成/理学汇编/学行典/第055卷 > 礼记 > 《礼运》
## 钦定古今图书集成/理学汇编/学行典/第055卷 > 礼记 > 《礼运》

《用人之仁》，去其贪。

〈陈注〉朱子曰：“仁止是爱，爱而无义以制之，便事事都爱好物事也，爱好官爵也，爱好钱也，爱事事都爱，所以贪也，故用人之仁，当弃其贪之失也。”〈大全〉《朱子》曰：“人之性易得偏，人既仁，如何贪？”盖仁善底人，便有好便宜底意思，今之廉介，便多是那刚硬底人。

又

本“仁以聚之。”

〈陈注〉讲“学以耨之”者，博而求之于不一之善，所以得

“一本万殊之理，本仁以聚之” 者，约而会之于至一之理，所以造万殊一本之妙也。至此则会万理为一理，而本心之德全矣。此如谷之熟而敛之也。

又

《仁》者，义之本也，顺之体也，得之者尊。

〈陈注〉仁者本心之全德，故为义之本，是乃百顺之体质也。元者善之长，体仁足以长人，故得仁者尊。上文言礼者义之实，此言仁者义之本，实以散体言，本以全体言，同一理也。张子谓“经礼三百，曲礼三千”，无一事之非仁也。犹之木焉，从根本至枝叶皆生意，此全体之仁也。然有一本至千枝万叶，先后大小，各有其序，此散体之礼也。而其自本至末，一枝一叶，各具一理，随时荣悴，各得其宜者，义也。〈大全〉长乐陈氏曰：“处艺以义，然后有所别；处仁以义，然后有所节。故曰：‘义者艺之分，仁之节也。以其为艺之分，故能协于《艺》；以其为仁之节，故能讲于仁也。夫事亲仁之实，从兄，义之实。仁之于父子，义之于君臣，有亲然后有兄弟，有父子然后有君臣，此先仁后义之体也。仁人之安宅，义人之正路，由其宅然后至于路，此’”先仁后义之用也。故曰：“仁者义之本”，温良者仁之本，敬慎者仁之地，宽裕者仁之作，孙接者仁之能，故曰：“顺之体也。”仁必有义，义未必有仁，仁者天之尊爵，故得仁则尊，得义则止于强也。